Akusabanga Khona Ukutshengisela Obekukhuthazwa Ebulenjini
Ukutshengisela lokhu bekumele kuqhutshelwe endaweni ezitshiyeneyo zelizwe ngenjongo yokususa uMongameli Robert Mugabe embusweni
Ukutshengisela obekukhuthazwa ebulenjini kuFacebook lakuTwitter ngabantu abangaziwayo emadolobheni agoqela iBulawayo leHarare ngoLwesibili ngenjongo yokususa uMongameli Mugabe embusweni akusabanga khona njalo uzulu kazange azihluphe ngalinkuthazo. Kodwa kubikwa bekulokufuthelana, ikakhulu eHarare amapholisa ebheke umumo ngelihlo lokhozi. Amapholisa abikwa njalo ebesethekelela amawofisi enhlanganiso ezizimeleyo ezifana leCrisis in Zimbabwe Coalition ebuzisisa ngenhlelo zalezi nhlanganiso. Isiphathamandla seUnited Nations esibona ngezamalungelo kazulu, uNavi Pillay usole kakhulu amapholisa ngokuhlukuluza lokubopha uzulu mahlayana, ikakhulu uMnu Munyradzi Gwisai labanye bakhe besetheswa icala lokuqoqa umvukela. UPillay uthe bonke ababotshiweyo laba kumele bakhululwe. Umphathintambo obona ngezaphakathi kwelizwe, uMnu Kembo Mohadi utshele iStudio 7 ukuthi uzulu nxa efuna ukutshengisela, kumele acele imvumo emapholiseni kuqala. wengeze wathi bonke abazatshengisela ngaphandle kwemvumo yamapholisa bazabotshwa. Ukuhlaziya udaba lokutshengisela lolu sixhume ingcwethi ecubungula ezombusazwe uMnu Brilliant Mhlanga yena othi abakhuluma ngokutshengisela okufana lokweEgypt eZimbabwe bayaziphuphela. Umeli weBulawayo Central edale lephalamende uNkosazana Dorcas Sibanda ubikwa ebotshwe ngamapholisa lamuhla koBulawayo okwesikhatshana ngemva kwabacatshengelwa ukuthi ngabatsha bebandla le zanu pf bechithe umhlangano abakade bewuqhuba wokudingisa ngokuthi kuyini okuhluphayo esibhedlela seMpilo. UNkosazana Sibanda, okucele le MDC elikhokhelwa nguMnu. Morgan Tsvangiria, uthi umphathintambo obona ngezempilakahle uMnu. Henry Madzorera, ubemthumile kanye labanye ukuthi baqhube lo umhlangano, kodwa amapholisa athi uqhutshwe kungelamvumo njalo abopha yena endaweni yokuthi abophe abatsha okuyibo ababangele ukungezwanani. Lokhu kwenzakala amalunga enhlanganiso elwela ilungelo loluntu awe WOZA esithi amalunga awo lokhu ebotshwa, njalo ehlukuluzwa mahlayana, kulelidolobho. UNkosazana Dorcas Sibanda, utshele uSithandekile Mhlanga we Studio 7 ukuthi bekusobala ukuthi amapholisa labatsha be ZANU PF bebesebenza ndawonye.